google/wiki40b huggingface dataset:
Humpi Koneru

Biogrāfija

Šahu iemācījusies spēlēt piecu gadu vecumā. Savas šahistes karjeras sākumā četras reizes uzvarējusi Pasaules junioru čempionātos šahā: U10 (1997), U12 (1998), U14 (2000) un U20 (2001) vecuma grupās. 2000. gadā uzvarējusi arī Āzijas junioru šaha čempionātos.
2002. gadā turnīrā Budapeštā izpildījusi vīriešu lielmeistara normu, kļūstot par visu laiku jaunāko sievieti, kurai piešķirts lielmeistara (GM) nosaukums.
2003. gadā Kalkutā izcīnījusi Āzijas čempiones nosaukumu šahā. 2004. gadā Elistē piedalījusies Pasaules čempionātā šahā sievietēm pēc izslēgšanas sistēmas, kur tikusi līdz pusfinālam, kurā zaudējusi Jekaterinai Kovaļevskai. Lielu panākumu guvusi 2005. gadā prestižajā FIDE turnīrā «Ziemeļu Urālu kauss», kur apsteigusi tādas pazīstamas šahistes kā Sjui Juihua, Aleksandra Kosteņuka un Antoaneta Stefanova un izcīnījusi 1. vietu.
2008. gadā Naļčikā atkal iekļuvusi Pasaules čempionāta pusfinālā, kur zaudējusi Hou Jifaņai. 2009. gadā uzvarējusi FIDE Grand Prix turnīru ciklā un izcīnījusi tiesības sacensties mačā par Pasaules čempiones nosaukumu.
Šis mačs notika 2011. gadā Tirānā un beidzas ar toreizējās Pasaules čempiones Hou Jifaņas pārliecinošu uzvaru 5½ : 2½ (+3 -0 =5).
2015. gadā Sočos Pasaules sieviešu šaha čempionātā pēc izslēgšanas sistēmas Humpi Koneru bija reitingfavorīte, tomēr ceturtdaļfinālā zaudēja Ukrainas šahistei Marijai Muzičukai ar 1½:2½. Šajā pašā gadā Indijas izlases sastāvā Pasaules komandu šaha čempionātā Čendu pie 1. galdiņa izcīnījusi 5½ punktus no 9 iespējamajiem (+4, =3, -2).
2018. gadā Hantimansijskā Pasaules šaha čempionātā sievietēm pēc izslēgšanas sistēmas 1. kārtā uzvarējusi Hajatu Toubalu, bet 2. kārtā zaudējusi Jolantai Zavadzkai.
2019. gada septembrī Skolkovā (Maskavas apgabals) uzvarējusi FIDE sieviešu Grand Prix izcīņas posmā.
Bruneja

Reliģija

67 % islāms; 13 % budisms; 10 % kristietība; 10 % pamatiedzīvotāju pagāniskās ticības.
Hazāri

Izveide

Pēc Rietumtjurku kaganāta sabrukuma 7. gs. vidū hazāru valdnieki jau kļuva suverēni un izveidoja savu valsti, t.s. Hazāru kaganātu. Mītiskais hazāru šads Bulans 7. gadsimtā konvertējies jūdaismā ar saviem ļaaudīm.  Hazāri bieži karoja ar austrumslāviem, jo viens no ienesīgākajiem hazāru ienākumu avotiem bija vergu tirdzniecība, kurus viņi ieguva uzbrūkot un saņemot gūstā slāvus. Slāvu vergi parasti tika pārdoti Vidusjūras valstīs.

Tirdzniecība

Hazāri kontrolēja Zīda ceļa ziemeļrietumu atzarus un tirdzniecības (tranzīta) ceļu Rēgensburga - Vīne - Krakova - Kijeva - Sarkela - Itila. Šis sauszemes tirdzniecības ceļš izveidojās līdzīgu iemeslu dēļ kā vikingu ziemeļu-dienvidu tranzīta ceļš. Proti, iekšējie nemieri Bizantijā, Bizantijas kari ar persiešiem un arābiem, pirātu sirošana Vidusjūrā, kas paralizēja daudz īsāko un izdevīgāko jūras tirdzniecības ceļu caur Vidusjūras un Melno jūru.

Sabrukums

968./969. gadā Kijevas kagans Svjatoslavs sagrāva šada Josifa armiju, ieņēma un izpostīja Sarkelu, Atilu, Semenderu u.c. hazāru lielākās pilsētas. Desmit gadus vēlāk hazāru zemēs iebruka pečeņegi. Daļa hazāru it kā esot migrējuši uz ungāru stepi, daļa – uz Bizantiju, pārējie asimilējās.
Kulta filma

Kulta filma ir kinofilma, kas ir ieguvusi specifisku un uzticīgu fanu grupu. Bieži vien kulta filmas nav populāras, ja neskaita to nelielās fanu bāzes, taču ir bijuši izņēmumi, kas ir iecienīti plašākā auditorijas lokā (piemēram, filmas "Cīņas klubs" un "Žokļi"). Daudzas kulta filmas ir šķērsojušas savu sākotnējo kulta statusu un kļuvušas par kinoklasikām (piemēram, filmas "Dzīvo miroņu nakts" un Clerks), taču citas tiek atzītas par "tik sliktām, ka ir labas" un netiek plaši atzītas (piemēram, filma Plan 9 from Outer Space). Kulta filmas bieži kļūst par plaukstošas, apmātas un komplicētas fanu subkultūras avotu. Šī iemesla dēļ tās tiek salīdzinātas ar kultiem. Ne katra filma ar uzticīgu fanu bāzi ir kulta filma. Parasti kulta filmas ir filmas, kas nav īpaši populāras, bet skatītāju loks, kas filmu ir redzējuši un kam tā patīk, izceļas ar īpašu fanātismu. Kulta filmas bieži vien ir ekscentriskas, neseko ierastajiem kino standartiem un apskata tēmas, kas netiek uzskatītas par populārām. Arī kritiķu attieksme pret daudzām kulta filmām ir divdomīga, jo filmu veidotāji bieži noraida parastos stāsta stāstīšanas veidus un tehniskos risinājumus.
Stikine ledus slazdā

Sižets

Pieci vīrieši dodas laivu ceļojumā uz Stikini — ātrāko Ziemeļamerikas upi. Viņu plānā ir 50 dienu laikā pieveikt 250 kilometrus garu maršrutu cauri ziemeļu dabai. Ceļojuma laikā viņus pārsteidz ziema. Lai arī vietējie brīdina ceļotājus, viņi turpina ceļu. Viņus pārsteidz šķēršļi upē, sniega vētras un sals. Beigās viens no komandas biedriem pazūd.
Hidrauliskā spiede

Vēsture

1795. gadā Jozefs Bramahs Apvienotajā Karalistē izgudroja hidraulisko presi, izmantojot Paskāla principu augu eļļu iepakošanai un izspiešanai. 
Līdz 19. gadsimta vidum Apvienotā Karaliste sāka izmantot hidrauliskās preses kalšanai, hidrauliskās preses pakāpeniski nomainīja pārāk lielos tvaika kalšanas āmurus. 
Līdz 19. gadsimta beigām Amerikas Savienotajās Valstīs tika uzbūvētas preses ar veiktspēju 126 000 kN.
Līdz ar elektriskā augstspiediena sūkņa rašanos un uzlabošanu hidrauliskā preses kalšana virzījās uz mazāku tonnāžu attīstību. 
1940. gados Vācija izgatavoja milzīgu hidraulisko kalšanas presi ar veiktspēju  180000 kN. Kopš tā laika pasaulē ir izgatavoti 18 komplekti ar 180 kN hidrauliskām presēm, un viens ar 300 000 kN hidraulisko presi, kura tika izgatavota Ķīnā.

Pamatprincips

Hidrauliskā prese darbojas pēc Paskāla principa – spiediens visā slēgtā sistēmā ir nemainīgs. Viena sistēmas daļa ir virzulis, kas darbojas kā sūknis, kurš ar nelielu mehānisko spēku iedarbojas uz mazu šķērsgriezuma laukumu. Otra daļa ir virzulis ar lielāku laukumu, kas rada attiecīgi lielāku mehānisko spēku. Ja sūknis ir atdalīts no preses cilindra, nepieciešama tikai maza diametra caurule, kas daudz vieglāk pretojas spiedienam.
Paskāla princips: spiediens, kurš izpaužas uz šķidrumu vai gāzi, tiek pārraidīts uz jebkuru šķidruma vai gāzes punktu vienādi visos virzienos.
Mazs spēks iedarbojas uz mazo virzuli. Tas rada spiedienu, kas ar hidraulisko šķidrumu tiek pārnests uz lielo virzuli.

Pielietojums

Hidrauliskās preses parasti tiek izmantotas kalšanai, formēšanai, presēšanai, perforēšanai un metāla formēšanai. Pateicoties tam, ka kosmosa iekārtu vajadzībām un automobiļu rūpniecībā mūsdienās ļoti liela nozīme ir padarīt materiālu pēc iespējas vieglāku, vairāk tiek pielietotas šādās nozarēs - termoplastikā, kompozītmateriālos, lokšņu kompozītmateriālos, sveķu pārneses formēšanā, stikla pārklājuma materiālos un oglekļa šķiedru liešanā. Visiem šiem pielietojumiem ir nepieciešama precīza kontrole un atkārtojamība.
Kara akts

Līdz 1945. gadam tradicionāli kā kara aktu saprata jebkuru vienas valsts rīcību, kuras rezultātā faktiski pārtrauca darboties civilā jurisdikcija un stājās spēkā kara likumi. To vienmēr noteica tā valsts, pret kuru bija vērsts šis akts.
Parasti pirms šī lēmuma bija šīs valsts paziņojums, ka otras valsts kādu konkrētu rīcību uzskatīs par kara aktu, un ja tā notiks, sekas būs karadarbība. Šo terminu lietoja gan karojošās, gan neitrālās valstis. Karojošās valstis kā kara aktu interpretēja jebkuru darbību, kas kādā ziņā palīdz to pretiniekiem, savukārt neitrālās valstis - jebkuru darbību, kas apdraud to neitralitāti.
Grand Theft Auto III

Sižets

Bankas aplaupīšanas laikā, spēles galveno varoni Klaudu nodod viņa draudzene Katalīna, ar savu līdzzinātāju. Viņa sašauj Klaudu un atstāj viņu sašautu. Tomēr Klauds izdzīvo. Viņu apcietina uz 10 gadiem. Kamēr viņš tiek pārvests, notiek uzbrukums policijas konvojam. Klauds ar draugu 8-Ball izbēg. Ar 8-Ball palīdzību, galvenais varonis tiek pieņemts darbā kā algots slepkava. Spēles gaitā Marijai, mafijas līdera Salvatore sievai, viņš iepatīkas. Salvatore kļūst aizdomīgs un mēģina ievilināt spēles galveno varoni lamatās. Marija viņu brīdina un izglābj. Marija iepazīstina Klaudu ar Yakuzu, pie kā viņš strādā pēc tam.

Spēlēšana

Galvenajam varonim ir jāpilda misijas uz trīs salām. Tās ir - Portlenda, Stauntonas sala un Shoresidas ieleja. Galvenais varonis var skriet, iet un lēkt. Ja iekrīt ūdenī — noslīkst. Pilsētā ir metro, bet vilciens ir pieejams tikai Portlendā. Ir iespējams braukt ar auto. Iespējams izmantot ieročus un kauties.
Kandži

Kandži (japāņu: 漢字; dži ir zīmes, Kan (Haņu dinastija/haņi); burtiski «Haņu burti») ir haņu zīmes (Ķīnā cēlies ideogrāfisks raksts), kuras tiek izmantotas mūsdienu japāņu rakstībā līdz ar hiraganas, katakanas zilbju rakstiem, arābu cipariem un romadzi (latīņu alfabēts).
Vienkārša viela

Vienkārša viela ir ķīmiskā viela, kas sastāv no viena ķīmiskā elementa atomiem. Vienkāršas vielas nevar sadalīt sīkākās sastāvdaļās ar ķīmiskām metodēm. Bieži vienkāršas vielas (elementvielas jeb elementārvielas) sauc tāpat kā attiecīgos ķīmiskos elementus, t.i., piemēram, vanādijs apskatāms gan kā noteikts atomu veids, gan viela — metāliskais vanādijs. Daudzi ķīmiskie elementi veido vairākas vienkāršās vielas - šo parādību sauc par alotropiju. Šādām vienkāršām vielām mēdz būt savi nosaukumi (ozons, dimants), vai arī tie atvasināti no attiecīgā elementa nosaukuma (pelēkā alva, sarkanais fosfors, monoklīnais sērs). Ir pazīstamas vairāk nekā 400 vienkāršās vielas.
Vienkāršas vielas pamatā iedala metālos un nemetālos, taču daudzām vielām piemīt gan metālu, gan nemetālu īpašības. Metāliem izteiktāk piemīt metāliskā saite, bet nemetāliem — kovalentā saite. Krasu robežu šeit nevar novilkt. Jo vairāk pa kreisi un uz leju elements atrodas periodiskajā sistēmā, jo vairāk tam piemīt metāliskas īpašības. Tipiskākie metāli ir s elementi — sārmu un sārmzemju metāli, kā arī d un f elementi — pārejas metāli, lantanīdi, aktinīdi. Vairāk pa labi atrodas p elementi, kuriem raksturīgas ķēžveida (plastiskais sērs), slāņveida (grafīts, melnais fosfors) un telpiskas (dimants) nemetāliskas struktūras. Vielām, kas atrodas Mendeļejeva tabulas labajā pusē, raksturīgāki ir molekulu kristālrežģi (baltais fosfors, jods) un atomu kristālrežģi (sasaldēts argons). Normālos apstākļos tās bieži ir gāzes.
Deep Blue

Deep Blue bija IBM kompānijas radītais šaha superdators.

Vēsture

Deep Blue bija pirmais dators, kas uzvarēja pasaules čempionu šahā. Tika organizēti divi mači ar Gariju Kasparovu. 1996. gada februārī Filadelfijā Kasparovs bija pārāks ar 4:2, bet atbildes mačā 1997. gada maijā Ņujorkā viņš zaudēja ar 2½:3½.
Šiem mačiem bija liela ietekme uz Kasparova dibinātās Profesionālā šaha asociācijas likteni, jo 1996. gadā tā zaudēja savu galveno sponsoru kompāniju Intel sakarā ar Kasparova lēmumu spēlēt maču pret viņu tiešo konkurentu radīto superdatoru, un tas vēlāk noveda pie asociācijas faktiskas izjukšanas.

Tehniskais raksturojums

Deep Blue bija IBM superdatora klāsteris RS/6000 SP. Tajā bija uzstādīti 480 šaha procesoru un 30 procesoru P2SC. Katrā no 30 mezgliem bija 4 GB diska atmiņas. Katrs speciālais šaha procesors varēja apskatīt no 2 līdz 2,5 miljonu šaha pozīciju sekundē. Deep Blue programmas nodrošinājums bija uzrakstīts C valodā un strādāja AIX 4.2 operāciju sistēmā. 1997. gadā Deep Blue bija 259. vietā starp visas pasaules superdatoriem.
Aleksandrs Greiems Bells

Biogrāfija

Aleksandrs Bells dzimis 1847. gada 3. martā Edinburgā. Pēc Edinburgas Universitātes beigšanas viņš kādu laiku strādāja par pedagogu, taču pēc tam nolēma turpināt studijas un iestājās Londonas Universitātes Medicīnas fakultātē. Divus gadus Bells mācījās pie Hermaņa Helmholca, kurš ieteica viņam nodarboties ar cilvēka balss aparāta pētīšanu. 1871. gadā Bells aizbrauca no Anglijas, sākumā uz Kanādu, pēc tam uz ASV. 1872. gadā Bostonā viņš atvēra skolu skolotājiem, kuriem bija jāstrādā ar nedzirdīgajiem. Pamazām Bells nonāca pie secinājuma, ka iespējams iemācīt runāt pat pavisam nedzirdīgu cilvēku. Novērodams tos, viņš saprata, ka nedzirdīgs cilvēks nespēj patstāvīgi iemācīties runāt tikai tāpēc, ka nedzird savu balsi. Tātad viņam ir jāpalīdz izmantot balss aparāts un jāiemāca pareizi izrunāt skaņas.
Bells sāka pilnveidot aparatūru nedzirdīgo apmācīšanai, un viņa darbs vainagojās ar telefona izgudrošanu. Četrus gadus viņš strādāja pie sava izgudrojuma, cenzdamies apsteigt konkurentus, kuri darbojās tajā pašā jomā. Tas viņam arī izdevās, tikai par dažām dienām apsteidzot sāncenšus.
Sākumā zinātnieks eksperimentēja ar mikrofonu, kura darbības pamatā bija plāna metāla membrāna un elektromagnēts. Kopā ar inženieri Tomasu Votsonu viņš patentēja mikrofona konstruktīvo shēmu; ar šā mikrofona palīdzību varēja pārraidīt cilvēka balsi.
1875. gadā Bells radīja pirmo eksperimentālo telefonu. 1876. gada 10. martā notika pirmā telefonsaruna — savam blakus istabā esošajam palīgam Bells teica: "Mister Votson, atnāciet pie manis, jūs man esat vajadzīgs."
Sākotnēji šis izgudrojums nekļuva plaši pazīstams, taču Bells ar sev piemītošo enerģiju sāka to reklamēt. Viņš ceļoja pa ASV, devās arī uz citām valstīm, un visur uzstājās ar lekcijām, kurās demonstrēja savu atklājumu. Pamazām ļaudīs modās interese, izdevās piesaistīt arī rūpnieku uzmanību.
Bells nodibināja uzņēmumu izgudrojuma ieviešanai un tā masveida ražošanas uzsākšanai. Uzņēmums sāka darbu 1878. gadā, un ilgu laiku tā tika uzskatīta par vienu no labākajām savā jomā. Pirmie jauno izgudrojumu atzinīgi novērtēja avīžnieki, kuriem radās iespēja savus ziņojumus ātri nosūtīt tieši uz redakciju. Viena no pirmajām reportāžām pa telefonu 1877. gada februārī tika nodota no Seilemas (Masačūsetsas štatā) avīzei Boston Globe, kuras redakcija atradās 33 jūdžu attālumā.
Pēc tam, kad 1892. gadā tika atklāta telefona sakaru līnija starp Ņujorku un Čikāgu, Bells izmantoja savu kapitālu, lai izveidotu laboratorijas, kurās attīstīja citas zinātniskas idejas.
Bells devis lielu ieguldījumu galvenokārt divās jomās: telegrāfa aparāta pilnveidošanā un jauna veida fonogrāfa izstrādē. Balstoties uz Edisona atklājumu, viņš radīja savu skaņu ieraksta ierīces variantu, kurā mīkstā vaska rullītis aizstāts ar cietāku — parafīna rullīti.
1898. gadā Bells kļuva par Nacionālās ģeogrāfijas biedrības prezidentu. Kā bijušais pedagogs viņš par vienu no labākajām apmācības metodēm uzskatīja vizuālo, tāpēc sāka izdot ilustrētu žurnālu National Geographic.
Jans Hejda

Spēlētāja karjera

Profesionāļa karjeru sācis 1997.—98. gada sezonā Čehijas Ekstralīgas kluba Prāgas "Slavia" rindās. Kluba rindās Hejda spēlēja līdz pat 2002.—03. gada sezonas izskaņai, kad kopā ar klubu kļuva par Čehijas čempionu. 2003. gada pievienojās Krievijas Superlīgas klubam Maskavas CSKA, tās sastāvā aizvadot divas sezonas, taču tad vienu gadu aizvadīja Mitišču "Khimik" rindās.
2006. gada vasarā Hejda pārcēlās uz Ziemeļameriku, nākamajā sezonā aizvadot 39 spēles NHL kluba Edmontonas "Oilers" rindās. Pēc vienas kluba sastāvā aizvadītas sezonas aizsargs noslēdza līgumu ar Kolumbusas "Blue Jackets" vienību. 2011. gada vasarā hokejists noslēdza līgumu ar Kolorādo "Avalanche". Tās sastāvā spēlēja līdz pat 2014.—15. gada sezonas noslēgumam. 2015.—16. gada sezonu aizvadīja AHL, taču pēc tam noslēdza spēlētāja karjeru.
Poliseksualitāte

Virzieni un kulturālās perspektīvas

Poliseksualitāte atšķiras no poliamorijas, kas ir vēlme būt attiecībās ar vairākiem cilvēkiem vienlaicīgi, un no panseksualitātes, kas ir seksuālo tieksmju izjušana pret visām dzimtēm un dzimumiem. Poliseksualitāte ietver daudzas, bet ne obligāti visas seksuālās orientācijas.
Poliseksualitāte ir pašidentificējošs termins, kas ir nedaudz neskaidrs, jo eksistē ļoti dažādi cilvēki, kas sevi identificē ar šo terminu.
Poliseksuālā identitāte ir saistīta ar dzimšu identitāti, un to izmanto cilvēki, kas neidentificējas dzimšu binaritātē. Cilvēkus, kas identificējas kā poliseksuāli, var piesaistīt transvestīti, trešā dzimuma pārstāvji, kvīri, kā arī interseksuāļi. Tomēr poliseksualitāte neattiecas tikai uz nebinārajiem dzimumiem/dzimtēm. Cilvēkus, kas identificējas kā poliseksuāli, var saistīt viens vai abi binārie dzimumi/dzimtes.

Reliģija

Saistība starp reliģiju un seksualitāti atšķiras katrā ticībā. Dažas ticības noliedz poliseksualitāti, bet citas to atļauj. Lielākās monoteiskās reliģijas aizliedz poliseksualitāti.
Latvijas futbola izlase 1922. gadā

Spēles

Latvija: Hermanis Saltups; Kārlis Šmits, Kārlis Ašmanis, Kārlis Bone, Česlavs Stančiks, Aleksandrs Roga, Mārtiņš Zemītis, Karls Kerns, Edvīns Bārda, Teodors Plade, Arvīds Bārda.
Kvarcs

Veidošanās

Kvarcs kristalizējas no skāba sastāva magmas, veidojoties tādiem iežiem, kā granīts, diorīts, riolīts, dacīts u.c. Lielāki kvarca kristāli veidojas ar fluīdu bagātinātās pegmatīta magmās. Nereti pegmatīta dzīslu iekšējā daļa sastāv no tīra kvarca. Hidrotermālajos procesos veidojas kvarca dzīslas, kas var saturēt skaistus dažādu varietāšu kvarca kristālus.
Virszemes apstākļos kvarcs ir salīdzinoši noturīgs pret dēdēšanu un bieži uzkrājas kā dominējošais minerāls drupu iežos pludmalēs, upju gultnēs, kāpās.

Izmantošana

Kvarcu izmanto ļoti daudzās jomās - optikas ražošanā, precīzo aparātu būvē, keramikā, elektrotehnikā, metalurģijā, laboratorijas trauku ražošanai, būvmateriālu rūpniecībā, juvelierizstrādājumu izgatavošanai un citur.
Vļora

Vēsture

Vļoru 6. gadsimtā pirms mūsu ēras dibinājuši sengrieķi, nosaucot par Aulonu, un to pieminējis Ptolemajs. Romiešiem tā bija svarīga osta Epīrā.
5. gadsimtā tā kļuva par bīskapa rezidenci. 11. un 12. gadsimtā par Valonu cīnījās normāņu Sicīlijas karaliste un Bizantija. 1345. gadā Vļoru sagrāba Serbija, bet 1464. gadā to ieguva osmaņi. 1851. gadā pilsēta cieta zemestrīcē.
1912. gada 28. novembrī Ismails Kemali Vļorā deklarēja Albānijas neatkarību un tā kļuva par Albānijas pirmo galvaspilsētu. 1914. gadā to tomēr ieņēma itāļi un kontrolēja pilsētu līdz 1920. gadam. 1939. gadā Itālija okupēja Albāniju, bet 1944. gadā itāļus nomainīja vācieši.
Otrā pasaules kara laikā Sazanas salā Vļoras līcī izvietojās itāļu un vācu zemūdeņu kara bāze, tādēļ tā tika smagi bombardēta.
1997. gadā Vļora bija galvenais nemieru centrs, kas noveda pie Sali Beriša valdības krišanas.
Heilija Viljamsa

Biogrāfija

2002. gadā Heilija Viljamsa 13 gadu vecumā pārvācās no Meridiānas uz Franklinu, kur viņa skolā satika grupas Paramore dalībniekus brāļus Zaku un Džošu Farro. Skolas gadu laikā Heilija centās izveidot vietēja mēroga fanka grupu "The Factory", šeit viņa satika citu dalībnieku Džeremiju Deivisu.
2007. gadā amerikāņu žurnāla Kerrang! lasītāju aptaujā Heilija Viljamsa tika atzīta par otru seksīgāko sievieti rokmūzikā pēc grupas Evanescence solistes Emijas Lī, taču 2008. gadā un 2009. gadā Heilija uzvarēja šajā aptaujā.
Pietraga Sarkanās klintis

Apraksts

Pietraga klinšu augstums līdz 10 m, garums ap 400 m. Tās ir lielākās Salacas lejteces klintis un viens no ainaviskākajiem smilšakmens atsegumiem Latvijā. Klinšu sienā vairākas nelielas, seklas alas un grotas. Salacas gultnē klinšu apkaimē vairāki krāčaini un strauji posmi. Ziemā zem pārkarēm veidojas visievērojamākais Salacas krastu leduskritums.
Valsts aizsargājamie kultūras pieminekļi Jaunpils novadā

Šajā lapā apkopoti valsts aizsargājamie kultūras pieminekļi Jaunpils novadā.
 Kultūras pieminekļu karte
Šis saraksts tiek veidots no Vikidatiem, to periodiski atjaunina bots.
Vladimirs Brons

Biogrāfija

Šaha etīdes sācis sastādīt 1924. gadā Harkovā. Drīzumā kļuvis par vienu no Ukrainas spēcīgākajiem šaha problēmistiem. Pēc Otrā pasaules kara pārcēlies uz dzīvi Sverdlovskā, kur nodzīvojis līdz mūža beigām. Sastādījis aptuveni 500 šaha etīdes un aptuveni 600 šaha uzdevumus (galvenokārt trīsvilčus). Apmēram 300 Brona šaha kompozīcijas tikušas atzīmētas sastādīšanas konkursos un ieguvušas 130 godalgas, tajā skaitā vairāk nekā 50 pirmo godalgu un gandrīz 50 otro godalgu. Brona etīdes devušas nozīmīgu ieguldījumu galotņu teorijā.
Pēc profesijas bijis ugunsizturīgo materiālu speciālists, tehnisko zinātņu doktors, daudzu zinātnisko darbu autors savā specialitātē.
Godinot novadnieka piemiņu 2009. gadā Jekaterinburgā tika aizvadīts memoriālais konkurss "Vladimiram Bronam — 100".
Jakutska

Demogrāfija

Jakutskā dzīvo 255,7 tūkstoši iedzīvotāju. No tiem 62,5% ir krievi, 25,1% jakuti. Jakutskas iedzīvotāju skaits pieaug, atšķirībā no daudzajām Krievijas pilsētām, kur tas samazinās. Dzimstības koeficients 2005. gadā bija 16,7, mirstības 9,5. Dabiskais pieaugums ir 7,2 cilv. uz 1000 iedz. gadā. Ja 1998. gadā Jakutskā dzīvoja 195 000 iedzīvotāju, tad 2002. gadā dzīvoja jau 210 600, 2005. g. 235 600, bet 2007. gadā 246 000 iedzīvotāju (kopā ar piepilsētām 266 500). 1967. gadā Jakutskā dzīvoja vēl tikai 100 tūkstoši iedzīvotāju.

Klimats

Jakutska ir viena no Zemes aukstākajām pilsētām. Janvāra vidējā gaisa temperatūra ir no -40 līdz -45 °C, bet zemākā reģistrētā temperatūra ir -64,4 °C. Vasaras Jakutskā ir samērā siltas - gaisa temperatūra ir ap +20 - +22 °C, turklāt augstākā reģistrētā temperatūra bijusi +38,3 °C. Nokrišņu ir samērā maz - tikai 240 mm gadā. No tiem visvairāk izkrīt vasarā - katru mēnesi pa 30 - 40 mm. Vismazāk nokrišņu ir martā - tikai 5 mm.
Bernāra atmatene

Augšanas apstākļi

Humusa saprofīte. Aug parasti grupās, sāļās augsnēs no jūlija līdz oktobrim jūras piekrastē vai sāļās stepēs un gar ar sāli kaisītām ielām un ceļiem, pļavās un ganībās reizēm veido "raganu riņķus". Reizēm tikai daļēji izcēlusies no augsnes.

Barības vērtība

Ēdama bez iepriekšējas novārīšanas, taču bez īpašas garšas un bieži aug piesārņotā vidē gar transporta maģistrālēm, kādā augušus nekādus produktus nevajadzētu lietot pārtikā. Čehu zinātnieki novērojuši, ka sēne pastiprināti akumulē no augsnes sudrabu, tomēr cilvēkam nekaitīgā daudzumā.

Līdzīgās sugas

Līdzīga ir pilsētas atmatene, kura nav tik gaļīga un kurai uz kātiņa ir makstveida dubultgredzens. Visas atmatenes, ar kurām Latvijā šo sugu var praktiski sajaukt, ir ēdamas. Mušmires atšķiras no atmatenēm ar savām vienmēr baltajām lapiņām.
Sabiedriskais transports Daugavpilī

Sabiedriskais transports Daugavpilī  sastāv no autobusu, tramvaju un minibusu maršrutiem.
Pasažieru pārvadājumus pilsētā veic pašvaldības uzņēmums A/S "Daugavpils satiksme".
Izmantot sabiedrisko transportu var, iegādājoties mēnešbiļeti vai nopērkot braukšanas biļeti (autobusā un tramvajā - pie konduktora, bet minibusā — pie vadītāja). Braukšanas biļete ir derīga vienam braucienam. No pirmdienas līdz sestdienai tā maksā 0,50 eiro, bet svētdienā - 0,25 eiro. Izņēmums ir minibusi, kur biļete vienmēr maksā 0,50 eiro.
Pilsētā kursē 24 autobusu, trīs tramvaju, pieci minibusu un divi nakts autobusu maršruti.
Vikipēdija zviedru valodā

Vikipēdija zviedru valodā (zviedru: svenskspråkiga Wikipedi) ir bezmaksas tīmekļa enciklopēdijas Vikipēdijas zviedru valodas versija. Tā darbojas kopš 2001. gada maija. 2013. gada jūnijā zviedru valodas versija sasniedza vienu miljonu rakstu, 2015. gada septembrī — divus miljonus. Tā ir otrā lielākā Vikipēdijas versija pēc ievietoto rakstu skaita, atpaliekot vien no Vikipēdijas angļu valodā. Zviedru valodas Vikipēdijā ir vairāk kā 350 000 reģistrētu lietotāju. Administratorus ievēl ik pēc viena gada. Pilnīgākajiem un kvalitatīvākajiem rakstiem tiek piešķirts vērtīga vai laba raksta statuss.
Sēļu pagasts

Upes

Palmute.

Vēsture

1935. gadā Sēļu pagasta platība bija 79 km². 1945. gadā pagastā izveidoja Sēļu un Ziemeļu ciema padomes, bet pagastu 1949. gadā likvidēja. 1951. gadā Ziemeļu ciemam pievienoja Sēļu ciemu, 1954. gadā — Idus ciemu. 1968. gadā Ziemeļu ciemu pārdēvēja par Sēļu ciemu. 1990. gadā ciemu reorganizēja par pagastu. 2009. gadā pagastu kā administratīvo teritoriju iekļāva Mazsalacas novadā.

Apdzīvotās vietas

Lielākās apdzīvotās vietas ir Sēļi (pagasta centrs), Idus, Pilāti, Pantene.